KIRJALLINEN KYSYMYS E-1908/01

esittäjä(t): Bartho Pronk (PPE-DE) komissiolle

(28. kesäkuuta 2001)

Aihe: Kauppasuhteet Armenian kanssa

Luxemburgissa allekirjoitettiin 22. huhtikuuta 1996 Armenian tasavallan ja Euroopan unionin ja sen jäsenvaltioiden välinen kumppanuus- ja yhteistyösopimus. Euroopan parlamentti antoi 28. tammikuuta 1997 sopimusta puoltavan lausunnon (esittelijä La Malfan suosituksesta).

Haluan esittää eräitä kysymyksiä saadakseni selville, miten sopimus on toteutunut käytännön tasolla:

1. Voiko komissio kertoa, miten yhtäältä Euroopan unionin ja sen jäsenvaltioiden ja toisaalta Armenian tasavallan välinen kauppa on kehittynyt kyseisen kumppanuus- ja yhteistyösopimuksen allekirjoittamisen jälkeen? Voiko komissio erityisesti kertoa, miten armenialaisten maataloustuotteiden vienti Euroopan unioniin on kehittynyt?

2. Sopimuksen 1 artiklan mukaan sopimuksen tavoitteena on edistää kauppaa ja investointeja sekä sopimuspuolten välisiä sopusointuisia taloudellisia suhteita niiden kestävän taloudellisen kehityksen kannustamiseksi. Missä määrin komissio katsoo kyseisen tavoitteen tulleen saavutetuksi? Jos tavoite on saavutettu, onko komissio siinä tapauksessa valmis ottamaan seuraavan askeleen? Jos tavoitteeseen ei ole päästy, kuinka paljon lisäinvestointeja komissio aikoo siinä tapauksessa tehdä, jotta tavoitteeseen vielä yllettäisiin?

3. Sopimusosapuolet ovat myöntäneet toisilleen keskinäisen suosituimmuusaseman. Täyttääkö Armenia tämän velvoitteen Euroopan unionia ja sen jäsenvaltioita kohtaan? Onko Armenia noudattanut velvoitetta, jonka mukaan EU:n jäsenvaltioille on myönnettävä vähintään samanarvoinen kohtelu kuin aiemmin Neuvostoliittoon kuuluneille valtioille? Yhtyykö komissio käsitykseeni, että Euroopan unionin tulisi toteuttaa enemmän toimia, jotka tosiasiallisesti edistävät Armenian kanssa käytävää kauppaa?

4. Onko olemassa suunnitelmia Armenian ja Euroopan unionin ja sen jäsenvaltioiden välisen nykyisen sopimussuhteen muuttamiseksi?

5. Missä määrin komissio on valmis edistämään ja tukemaan (kehitysyhteistyösuhteen puitteissa) erityisiä hankkeita, joiden tarkoituksena on kasvattaa molemminpuolista kauppaa?

Christopher Pattenin komission puolesta antama vastaus

(3. syyskuuta 2001)

Yhteisön ja Armenian kahdenvälinen kauppa on kasvanut säännöllisesti sen jälkeen, kun kumppanuus- ja yhteistyösopimus tuli voimaan kaksi vuotta sitten. Vuodesta 1998 vuoteen 1999

kaupan arvo kasvoi 226 miljoonasta eurosta 264 miljoonaan euroon eli 17 prosenttia, ja vuonna 2000 kaupan arvo oli 368 miljoonaa euroa, eli kasvua vuodesta 1999 oli 40 prosenttia. Seurauksena oli yhteisön kaupan jatkuva ylijäämä (vuonna 2000 ylijäämä oli 113 miljoonaa euroa), mutta tämän kahdenvälisen kaupan osuus yhteisön koko ulkomaankaupasta oli kuitenkin vain 0,01 prosenttia. Vuonna 2000 yhteisön viennin arvo oli 241 miljoonaa euroa, ja se muodostui pääasiassa teollisuustuotteista (16 %) ja maataloustuotteista (15 %, 36 miljoonaa euroa). Tuonnin arvo oli puolestaan 127 miljoonaa euroa, ja tärkeimpiä tuontituotteita olivat rauta ja teräs (5,8 %), tekstiilituotteet (2,2 %) ja maataloustuotteet (2,2 %).

Maataloustuotteita yhteisöön tuotiin Armeniasta tänä aikana melko vähän; tuonnin arvo oli 2 miljoonaa euroa vuonna 1997, miljoona euroa vuonna 1998, miljoona euroa vuonna 1999 ja 3 miljoonaa euroa vuonna 2000. Osaksi tämän voidaan katsoa johtuneen Armenian maatalouden nykyisistä ongelmista, kuten vuonna 2000 vaivanneesta kuivuudesta, jonka johdosta menetettiin kolmasosa viljasadosta, ja maataloussektorin tuotantokyvyn kehityksen pysähtyneisyydestä.

Kahdenvälisen kaupan nykyistä rakennetta voitaisiin parantaa, jos Armenia pystyisi monipuolistamaan vientituotteidensa valikoimaa. Tämä edellyttäisi sekä maatalouden että teollisuuden rakenneuudistusta sekä maahan suuntautuvien investointien kasvattamista. Komissio tukee Armeniaa oikeudellisen ja lainsäädännöllisen toimintakehyksen uudistuksessa erityisesti Tacis-ohjelman osana toteutettavan unionin Armenian-politiikan sekä lainopillisen neuvontakeskuksen kautta. Keskus on tehnyt paljon työtä, joka liittyy Armenian mahdolliseen liittymiseen Maailman kauppajärjestöön (WTO), ja keskittyy nyt yhä enemmän Armenian lainsäädännön lähentämistä yhteisön lainsäädäntöön koskevaan työhön.

Kumppanuus- ja yhteistyösopimuksen täytäntöönpanoa seuraava yhteistyökomitea on todennut kaupankäyntiin liittyvien kysymysten ja liiketoimintailmaston sisältyvän niihin yhteensä 24 kysymykseen, joiden osalta työtä on vielä tehtävä. Yhteistyökomitea arvioi kokouksessaan 15. kesäkuuta 2001 Armenian edistymistä kauppaa ja investointeja koskevan lainsäädännön muuttamisessa, mutta täytäntöönpanon heikkous on edistymisestä huolimatta edelleen keskeinen ratkaisematon ongelma. Yhteisön sijoittajilla on edelleen vastassaan huomattavia ongelmia, kuten lainsäädännölliset ja hallinnolliset esteet, laiton kilpailu, epäluotettava pankkijärjestelmä, syrjivät hallituksen päätökset ja korruptio. Oikeusvarmuus on edelleen puutteellinen investointien suojan ja asiaan vaikuttavien verotus- ja tullisäännösten osalta.

Komissio on lisäksi kannustanut Armeniaa jatkamaan lainsäädännön lähentämistä teollis- ja tekijänoikeuksien alalla, sillä tämä tekisi tilanteen ulkomaisten sijoitusten kannalta olennaisesti edullisemmaksi. Kumppanuus- ja yhteistyösopimuksen mukaan Armenia on sitoutunut tarjoamaan vuoden 2002 loppuun mennessä yhteisön tarjoamaa suojaa vastaavan suojan sekä liittymään erinäisiin kansainvälisiin yleissopimuksiin.

Komissio on myös valmis tukemaan muita kaupankäyntiä edistäviä toimenpiteitä kuten liikealan foorumia, jonka järjestämistä Armenia suunnittelee ensi vuodeksi. Hyvin myönteistä kehitystä Armenian integroimisessa kansainvälisesti on ollut edistyminen neuvotteluissa, jotka koskevat Armenian liittymistä WTO:hon ja jotka nyt on saatu lähes päätökseen.

Komissiolla ei ole tietoa suosituimmuuskohtelun suhteen soveltumattomista toimenpiteistä Armenian kaupassa. Muille IVY-maille myönnetyt erityiset kauppaetuudet eivät komission saaman ilmoituksen mukaan ole enää voimassa.

Nyt ei ole suunnitelmissa muuttaa voimassa olevia Armenian ja unionin välisiä sopimussuhteita.